b'\n_START_ARTICLE_\nG.K. Chesterton\n_START_SECTION_\nChesterton og hans kone Frances\n_START_PARAGRAPH_\nHan giftede sig med Frances Blogg i 1901. Hun holdt orden p\xc3\xa5 hans aftaler, ansatte hans maskinskrivere og f\xc3\xb8rte hans regnskaber. Chesterton skabte sensation, da han i 1922 gik over til katolicismen. Han havde trukket det l\xc3\xa6nge ud, delvis i h\xc3\xa5b om, at hans kone ogs\xc3\xa5 ville konvertere (hvad hun til sidst ogs\xc3\xa5 gjorde), delvis fordi han var "altfor skr\xc3\xa6mt af den overv\xc3\xa6ldende Virkelighed ved alteret."   Han koketterede med sin medf\xc3\xb8dte distraktion; han var ogs\xc3\xa5 yderst upraktisk og kunne ikke selv knytte sit slips. Hans kone sagde, at han ikke en gang klarede at f\xc3\xa5 det ud af skuffen. Hun bar over med ham, da han beskrev feministerne s\xc3\xa5dan: "20 millioner kvinder rejser sig og r\xc3\xa5ber: "Vi vil ikke dikteres noget!" - og ender med at blive stenografer." Han fandt aldrig ud af telefonen. Regelm\xc3\xa6ssigt f\xc3\xb3r han vild; en gang sendte han et telegram til sin kone: " Er ved Market Harborough. Hvor skulle jeg have v\xc3\xa6ret." Hun svarede: "Hjemme."\n_START_SECTION_\nChesterton og Shaw\n_START_PARAGRAPH_\nDet var Shaw, der overtalte Chesterton til at skrive et skuespil. Shaw sagde ogs\xc3\xa5, at verden ikke var n\xc3\xa6r taknemlig nok for Chesterton. Chestertons bog om Shaw udkom i 1909. Da Shaw selv anmeldte den, skrev han: "Denne bog er, hvad enhver havde forventet: det bedste litter\xc3\xa6r kunstv\xc3\xa6rk, jeg s\xc3\xa5 langt har fremprovokeret." Chestertons forord til bogen bestod af to s\xc3\xa6tninger: " De fleste siger enten, at de er enige med Bernard Shaw, eller at de ikke forst\xc3\xa5r ham. Jeg er den eneste, der forst\xc3\xa5r ham, og jeg er ikke enig med ham." Han kaldte Shaw "den mest vildt alvorlige mand i sin tid", der til og med tog sine vittigheder alvorligt. Shaw var en mager vegetarianer, mens Chesterton holdt af mad og proppede sig. En gang kunne han ikke dy sig for at sige til den magre Shaw: "Jeg ser, at der har v\xc3\xa6ret hungersn\xc3\xb8d i landet." Shaw svarede: "Og jeg ser \xc3\xa5rsagen til den."\n_START_SECTION_\nChesterton som litter\xc3\xa6r figur\n_START_PARAGRAPH_\nHan er forbillede for John Dickson Carrs litter\xc3\xa6re skikkelse dr. Gideon Fell.'